## El Circuit Ricardo Tormo celebra el seu clàssic duatló amb prop de 800 inscrits

*** La Federació de Triatló de la Comunitat Valenciana organitza este diumenge 12 de gener la vintena edició
* A les 09.30 hores es donarà l’eixida per equips, que hauran de recórrer tres voltes corrent i cinc amb bicicleta**

El Circuit Ricardo Tormo celebra el diumenge 12 de gener la vintena edició del duatló en el qual s’han inscrit prop de 800 atletes, que completaran 8,1 quilòmetres a peu i 19,3 amb bicicleta.

Un any més, el Circuit Ricardo Tormo protagonitza l’esdeveniment que obri el calendari de la Federació de Triatló de la Comunitat Valenciana, que és l’entitat organitzadora de la prova. Esta 20a edició serà la primera de les nou cites puntuables per a la Lliga de Clubs Caixa Popular de Triatló, que culminarà el mes de juliol a Vinaròs.

Este diumenge, després de l’entrega preceptiva de dorsals, es donarà l’eixida a la primera prova de la jornada a les 09.30 hores amb la categoria femenina, seguida dels equips mixtos i, finalment, la categoria masculina. A continuació, serà el torn dels equips de segona i de primera divisió, respectivament. Es preveu l’última eixida a les 12.44 hores.

Els corredors hauran de completar un primer tram de 5,4 quilòmetres amb eixida des de la recta del Circuit i el pas per diversos vials de servici; la zona de transició s’instal·larà en el Pit Lane de Cheste i des d’allí els participants afrontaran 19,3 quilòmetres amb bicicleta, cinc voltes a la pista del Gran Premi, abans dels 2,7 quilòmetres finals corrent.

Prop de 800 corredors han emplenat la inscripció fins a omplir els boxs d’eixida de la prova, que es podrà seguir de manera gratuïta des de la Tribuna de Boxs del Circuit Ricardo Tormo, en el primer esdeveniment que es desenrotlla en el Circuit des de la DANA.

Fecha: 09/01/2025